**Sega Games Co. Ltd.** (jap. 株式会社セガ) (lyhenne sanoista ***Se**rvice **Ga**mes*), ja virallisesti tyyliteltynä **SEGA** on videopelien ja videopelialustojen kehittämiseen ja julkaisuun keskittynyt yritys.

Historia
--------

Marty Bromley perusti yhtiön nimellä **Standard Games** vuonna 1940 Havaijilla, jossa yhtiö valmisti pelikoneita, flippereitä ja muita ajantappovälineitä Yhdysvaltain armeijan tukikohdissa työskenteleville sotilaille. Myöhemmin pelejä vietiin Japaniin, jossa yhtiön nimi oli **Service Games**. Nimi lyheni *SeGaksi*. Vuonna 1952 yhtiö siirsi päämajansa ja suurimman osan toiminnastaan Japanin Tokioon. Segan Pohjois-Amerikan päämaja sijaitsee Los Angelesissa ja Euroopan yksikkö Lontoossa.

Sega tuli 1980-luvulta asti tunnetuksi kolikkopelien valmistajana. Sega hankki Gremlin Industries -yhtiön ja julkaisi pian tämän jälkeen pelin *Head On*. Sega on julkaissut useita menestyneitä kolikkopelejä, kuten *Hang-On*, *Outrun* ja *Daytona USA*. Kolikkopelien kehitys ja valmistus on jatkunut edelleen Segan ylläpitämiin huvipuistoihin ja pelihalleihin. Sega on tuottanut enemmän kolikkopelejä kuin mikään muu yhtiö: 530 peliä 23 alustalla vuodesta 1981 lähtien vuoteen 2010 mennessä.

Sega alkoi 1980-luvun loppupuolella kilpailla pelikonsolimarkkinoilla Nintendon kanssa, ja kilpailu kesti lähes vuosikymmenen. Lopulta uusien kilpailijoiden, kuten Sonyn ja Microsoftin, ilmaantuessa kuvioihin niukka menestys ja taloudelliset vaikeudet ajoivat Segan konsolimarkkinoilta. 

Ennen vuotta 1990 Segan maskotti oli *Alex Kidd*, mutta Sega Mega Drivella debytoinut Sonic korvasi kyseisen hahmon Segan maskottina. Sonic on edelleen Segan suosituin ja tunnetuin hahmo, ja Sega Mega Drive on edelleen Segan kaupallisesti menestynein konsoli, sillä 1990-luvun alussa se onnistui myymään Yhdysvalloissa paremmin kuin Nintendon Super Nintendo Entertainment System, vaikkakin jäi lopulta hyväksi kakkoseksi vuonna 1994.

Vuonna 2004 Sega yhdistyi Sammy Corporation yhtiön kanssa muodostaen holding-yhtiön nimeltä Sega Sammy Holdings.

Vuonna 2010 Sega poisti markkinoilta *Sonic the Hedgehog* -pelisarjan peleistä ne, jotka olivat saaneet ristiriitaisen tai huonomman keskiarvosanan Metacriticiltä.

Vuonna 2013 Sega osti Atlus-yhtiön sen emoyhtiön Indexin jouduttua talousvaikeuksiin.

Sega Akihabara No.2 vuonna 2018.
Vuonna 2020 Sega Sammy Holdings myi enemmistöosuuden Sega Entertainmentistä Genda-yhtiölle. Kauppa koskee pelihalli- ja huvipuistotoimintaa kuten kolikkopelejä, joihin COVID-19 -pandemia on vaikuttanut syvillä tappioilla. Elokuussa 2020 yhtiö sulki Akihabarassa tunnetun Akihabara Building 2 -pelihallinsa (aiemmin tunnettu nimellä Akihabara Gigo). Syyskuussa 2021 Sega ilmoitti Sega Ikebukuro Gigo -pelihallin sulkemisesta 28 vuoden jälkeen vuokrasopimuksen päätyttyä. Sega Ikebukuro Gigo oli muodostunut maamerkiksi ja oli merkittävä koepaikka uusille peleille. 
Sega itse vielä valmistaa ja myy kolikkopelejä.

Tammikuussa 2022 kerrottiin Segan vetäytyvän pelihallitoiminnasta ja yhtiö myy jäljellä olevat pelihallinsa Genda-yhtiölle.

Huvipuistot ja pelihallit
-------------------------

Japanissa pelihallit ovat vielä suosittuja pelitalojen omistaessa sekä tilat että laitteet ja niissä olevat pelit. Segan pelihallit tunnetaan nimellä *Club Sega*.

Yhtiöllä on myös *Joypolis-* ja *SegaWorld-*nimisiä huvipuistoja.

Sega Joypolis -huvipuistolaite.

Segan konsolit
--------------

Sega julkaisi 1980-luvun alussa SC-3000 -mikrotietokoneen. Nintendo Entertainment Systemin menestyksen jälkeen Sega panosti enemmän kilpailuun pelikonsoleissa. Tämän aikakauden vähemmän tunnettuja Sega-konsoleita edustivat SG-1000, SG-1000 Mark II sekä SG-1000 Mark III. Vaikka Sega Master System oli Segan tehokkain 8-bittinen konsoli, ei se missään vaiheessa kamppailut Nintendo Entertainment Systemin kanssa pelaajien suosiosta. Sega Mega Drive oli Segan kaupallisesti menestynein konsoli. Segan värillistä käsikonsolia Sega Game Gearia on aina pidetty Segan pahimpana virhesijoituksena. 32-bittinen Sega Saturn kilpaili jonkin aikaa nousuaan tekevää Sonyn PlayStationia vastaan, mutta sen myynti jäi Euroopassa pieneksi, ja lopulta pelintekijät menettivät kiinnostuksensa.

Segan viimeiseksi konsoliksi jäi Sega Dreamcast, joka pärjäsi hyvin jonkin aikaa ja jolla esimerkiksi tehtiin ensimmäinen varteenotettava kokeilu siirtää *Sonic the Hedgehog* 3D-grafiikkaa käyttävään muotoon, mutta lopulta PlayStation 2 söi Segan markkinat. Harrastajat pitävät yleisesti Dreamcastin pelivalikoimaa poikkeuksellisen laadukkaana, joskin menestyneempiä konsoleita niukempana. Menestyneimmät nimikkeet ovat *Sonic Adventure* ja *Shenmue*.

Tuotteet
--------

### Pelit

*Pääartikkeli: Luettelo Segan julkaisemista videopeleistä*
Segan kehittämiä ja julkaisemia pelejä ja pelisarjoja:

* *Altered Beast*
* *Golden Axe*
* *Head On*
* *Hang-On*
* *Out Run*
* *Astron Belt*
* *Daytona USA*
* *Sonic the Hedgehog* -sarja
* *Phantasy Star* -sarja
* *Virtua Fighter* -sarja
* *Puyo Puyo* -sarja
* *Shining*-sarja
* *The House of Dead* -sarja
* *Sakura Taisen* -sarja (*Sakura Wars*)
* *Valkyria Chronicles* -sarja
* *Super Monkey Ball* -sarja
* *Yakuza*-sarja
* *Virtua Tennis* -sarja
* *Total War* -sarja
* *Football Manager* -sarja
* *Shinobi*-sarja
* *Jet Set Radio*
* *Shenmue*
* *Hatsune Miku: Project DIVA*
* *Panzer Dragoon* -sarja

*Shenmue* oli aikoinaan taloudellisesti pettymys kriitikoiden ylistävistä arvioista huolimatta. Peli on kuitenkin vaikuttanut avoimen pelimaailman pelien syntyyn ja sisälsi useita innovaatioita.

*Total War* -sarja on Creative Assemblyn kehittämä strategiapelisarja.

Miku Hatsune *vocaloid* -hahmoon perustuvat pelit ovat Japanissa olleet suosittuja. Hahmoon perustuvia pelejä oli myyty 2.5 miljoonaa kappaletta heinäkuuhun 2014 mennessä.

*Initial D* -sarjasta on tehty useita pelejä: kahdeksan kolikkopeliä pelihalleihin sekä kolme konsolipeliä.

### Konsolit

* Sega SG-1000
* Sega SG-1000 II
* Sega Master System
* Mega Drive/Genesis
* Sega Game Gear
* Sega Mega-CD
* Sega 32X
* Sega Pico
* Sega Saturn
* Sega Dreamcast

### Kolikkopelilaitteet

Segalla on ollut useita laitealustoja kolikkopeleissään:

* Sega LaserDisc
* Sega Model 1
* Sega Model 2
* Sega Model 3
* Sega NAOMI
* Sega NAOMI 2
* Sega Hikaru
* Sega Aurora
* Sega Chihiro

### Muut laitteet

* SC-3000-kotitietokone
* Sega AI Computer (1986)
* Digio SJ-1 -digitaalikamera
* Sega-Vision -kuvaputkitelevisio vuodelta 1976
* Sega Vision -mediatoistin vuodelta 2009

### Anime ja manga

Nykyisin Sega omistaa TMS Entertainment -yhtiön.

Japanissa on julkaistu anime-sarja sekä *kevyt novelli* (julkaisija ASCII Media Works) nimellä *Sega Hard Girls*.
Tähän perustuen on julkaistu *cross-over-*tuote Idea Factoryn *Hyperdimension Neptunia* -pelisarjan kanssa.

### Lelut

Sega Toys on yhtiön leluja valmistava osasto.

Lähteet
-------

1. ↑  SEGA Corporation Company Profile, Information, Business Description, History, Background Information on SEGA Corporation *web.archive.org*.
2. ↑  Kent Steven *en.wikipedia.org*.
3. 1 2 3 4  IGN PRESENTS THE HISTORY OF SEGA IGN. Viitattu 24.5.2017.
4. ↑  Most prolific producer of arcade machines Guinness World Records. Viitattu 16.6.2017.
5. ↑  Huonot Sonic-pelit poistetaan kaupoista *v2.fi*.
6. ↑  Wesley Yin-Poole: Atlus' message to fans after Sega buyout  20.9.2013. Eurogamer. Viitattu 7.11.2020. (englanniksi)
7. 1 2 3  Wesley Yin-Poole: Sega sells off its arcade business due to coronavirus  5.11.2020. Eurogamer. Viitattu 7.11.2020. (englanniksi)
8. ↑  Brian Ashcraft: Akihabara Will Look Different After This Arcade Closes [Update]  31.8.2020. Kotaku. Viitattu 7.11.2020. (englanniksi)
9. 1 2  Fans Gather To Say Goodbye To A Legendary Sega Arcade *kotaku.com*. Viitattu 22.9.2021.
10. ↑  Rebekah Valentine: Sega Sammy sells arcade business Sega Entertainment to Genda Inc *gamesindustry.biz*.  4.11.2020. Viitattu 7.11.2020. (englanniksi)
11. ↑  Tom Phillips: Sega quits Japanese arcade business after 50 years *eurogamer.net*.  28.1.2022. Viitattu 28.1.2022. (englanniksi)
12. ↑  Japanese arcades aren't dead, and here's why The Verge. Viitattu 26.2.2017.
13. ↑  Why Arcades Haven't Died In Japan Kotaku. Viitattu 26.2.2017.
14. 1 2  IGN PRESENTS THE HISTORY OF SEGA IGN. Viitattu 24.5.2017.
15. ↑  WHERE THE F@!\* IS SHENMUE!? IGN. Viitattu 1.3.2017.
16. ↑  Sega Shipped Over 2.5 Million Hatsune Miku Games In Japan Siliconera. Viitattu 1.3.2017.
17. ↑  Kyle Orland: Fans preserve and emulate Sega’s extremely rare ‘80s "AI computer" *arstechnica.com*.  2.2.2024. Viitattu 3.2.2024. (englanniksi)
18. ↑  Digio SJ-1 Sega Retro. Viitattu 8.4.2017.
19. ↑   Digicammuseum. Viitattu 8.4.2017.
20. ↑  SEGA buys Japanese animation studio TMS gamesindustry.biz. Viitattu 8.4.2017.
21. ↑  History of SEGATOYS *segatoys.co.jp*. Viitattu 8.4.2017.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sega**.
* Segan verkkosivut (englanniksi)